Patrologia Graeca
Patrologia Graeca („პატროლოგია გრეკა“, ბერძნული პატროლოგია) — ბერძნულ კოინეზე ან ბიზანტიურ ბერძნულ ენაზე დაწერილ ეკლესიის მამათა და სხვადასხვა საერო ავტორთა შრომების კრებული. შედგება 161 ტომისგან, რომლებიც 1857–1866 წლებში მინის ტიპოგრაფიაში დაიბეჭდა. მოიცავს აღმოსავლეთის საეკლესიო მამებს და იმ დასავლელ ავტორებს, რომლებიც ქრისტიანულ დასავლეთში ლათინური ენის გაბატონებამდე (IV ს.) წერდნენ. სინამდვილეში 161 ტომი 166 ტომს წარმოადგენს, რადგან მე-16 და 87-ე ტომები გაყოფილია სამ-სამ ნაწილად, ხოლო 86-ე ორ ნაწილად. პირველ გამოცემაში მოცემულია მხოლოდ ორიგინალური შრომების ლათინური თარგმანი (81 ტომი, 1856—1861). მეორე გამოცემა შეიცავს ორიგინალურ ბერძნულ ტექსტებს და მათ ლათინურ თარგმანს (166 ტომი, 1857—1866). მიუხედავად იმისა, რომ გამოცემას აქვს გარკვეული ნაკლოვანებები, Patrologia Graeca–ს დღემდე არ დაუკარგავს თავისი მნიშვნელობა. აკადემიური ციტირებისას გამოიყენება აბრევიატურა PG.